paragraph_text: Zato je mađarski premijer Orban upozorio da je "masovna migracija bez kontrole prava prijetnja" koja "ugrožava miran i siguran europski način života" te da je namjera postići referendumom podizanje svijesti svakog Europljanina da o europskim građanima ovisi da urazume zajedničkim naporima Europsku uniju ili ju puste da se raspadne. Mađarske su vlasti referendumom željele spriječiti da institucije EU "uzurpiraju ovlasti država članica na koje nemaju pravo prema osnivačkim ugovorima" i istakle da mađarski građani imaju pravo odlučivati tko će živjeti u njihovoj zemlji. U Mađarskoj su protiv referenduma bili samo medijski razvikani zagovornici federalističkog pristupa (minorne oporbene stranke i aktivistički zaštitnici ljudskih prava), u stvarnosti skupina bez ikakve stvarne potpore u svojoj zemlji. Medijske ankete Publicusa, Republikona, Századvéga, ZRI-ja, Tárkija i Nézőpont bazirane na uzorcima do tisuću ispitanika sprovedene od veljače do kraja rujna 2016. predviđale su od 64% do 87% protiv kvota.